Mynd tikin av Polar Aassik, meðan sleipað verður. Hvidbjørnen bjargar Polar Aassik Hósdagin 7. mars fekk danska sjóverjuskipið Hvidbjørnen eina størri uppgávu í Grønlandi. Sjóverjuskipið skuldi sigla frá Qaqortoq og runt um Kappan til eina knattstøðu einar 40 fjórðingar eystanfyri innsiglingina til Prins Christianssund. Á knattstøðuni lá grønlendski trolarin, Polar Aassik, við lítlari og ongari framdrift. Støðan var álvarslig, tí stormávaring var í økinum. Hvidbjørnen kom á staðið fríggjamorgunin, og tá var veðrið versnað nógv. Veðrið var somikið vánaligt, at umborð á Hvidbjørnen hildu tey tað vera óráð at royna at fáa sleipitrossa umborð á Polar Aassik. Í staðin legði Hvidbjørnen seg tætt undir liðina á trolaranum, og fylgdi honum, meðan hann í storminum rak suðurum Kappan. Í tíggju metrar høgari aldu, nógvum vindi og ringum sýni gingu tveir dagar á henda hátt. Sunnudagin eydnaðist at fáa ein trossa umborð á trolaran, og síðani hevur Hvidbjørnen sleipað Polar Aassik við 3-4 mílaferð.